**Notă informativă**

**pentru modificarea Regulamentului privind organizarea şi funcționarea instituției publice “Centrul Național de Acreditare din Republica Moldova” (MOLDAC), aprobat prin hotărârea Guvernului nr.77 din 25.01.2013**

Prezentul proiect de modificare a hotărârii de Guvern nr.77 din 25.01.2013 privind reorganizarea Întreprinderii de Stat “Centrul de Acreditare în domeniul Evaluării Conformității Produselor (*Monitorul Oficial al Republicii Moldova, 2013, nr.46-47, art.117*) este elaborat în scopul realizării recomandărilor evaluatorilor al Cooperării Europene pentru Acreditare, contribuind la alinierea la cerințele europene a Centrului Național de Acreditare MOLDAC, desemnat în calitate de Organismul Național de Acreditare, și care urmează a deveni semnatar al Acordului de Recunoaștere Bilaterală cu Cooperarea Europeană pentru Acreditare (EA).

În virtutea angajamentelor stabilite în art.174 din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112/2014, Republica Moldova urmează să respecte recomandările internaționale şi europene aplicabile domeniului de acreditare şi de evaluare a conformității. Astfel, Centrul Național de Acreditare a fost supus și a susținut cu succes evaluarea paritară la nivel de omologi, efectuată de către echipa de evaluare a EA în perioada 14.02.2017-25.02.2017, în vederea semnării de către MOLDAC a Acordului de Recunoaștere Bilaterală.

Urmare evaluării paritare, echipa de evaluare EA a constatat unele deficiențe referitoare la faptul că membrii Consiliului de Acreditare al MOLDAC nu sunt independenți față de Guvern. Astfel, Regulamentul Consiliului de Acreditare prevede că Ministrul Economiei aprobă componența Consiliului de Acreditare. Conform regulilor europene, înființarea și menținerea structurilor interne adecvate se efectuează nemijlocit de către organismele naționale de acreditare, în vederea garantării participării efective și echilibrate a tuturor părților interesate în activitățile desfășurate.

Eliminarea neconformităților, determinate de către echipa de evaluatori al Cooperării Europene pentru Acreditare, a impus introducerea modificărilor în Legea nr.235 din 1 decembrie 2011 privind activitățile de acreditare și evaluare a conformității, care au fost aprobate prin Legea nr. 122 din 06.06.2017. Respectiv este necesară modificarea Hotărârii de Guvern nr.77 din 25.01.2013 privind reorganizarea Întreprinderii de Stat “Centrul de Acreditare în domeniul Evaluării Conformității Produselor. Proiectul redefinește modul de aprobare a componenței Consiliului de Acreditare oferind mai multă flexibilitate şi o structură care asigură independența şi imparțialitatea MOLDAC conform practicilor europene existente.

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul a fost plasat pe pagina web a Ministerului Economiei, compartimentul *Transparență decizională*, directoriul *Anunțuri privind inițierea elaborării deciziei.*

Implementarea proiectului de hotărâre de Guvern în cauză nu necesită surse financiare bugetare.

**Viceprim ministru**

**ministrul economiei Octavian CALMÎC**